Ministerstvo zdravotníctva Slovenskej republiky

OZNAMUJE

záujemcom o poskytnutie dotácie v oblasti zdravotníctva na účely výskumu a vývoja v zmysle ustanovenia § 2 ods. 1 písm. a) zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov, že budú môcť v termíne od 15. mája 2019 podávať žiadosti o poskytnutie dotácie.

Prioritné okruhy vedecko-výskumnej problematiky slovenského zdravotníctva 
sú vypracované v súlade o Národným onkologickým programom, ktorý bol schválený vládou Slovenskej republiky dňa 22. augusta 2018 a jeho Akčným plánom č. 5 Podpora onkologického výskumu a zlepšenie dostupnosti klinických štúdií pre pacientov, 
ktorý bol schválený vládou Slovenskej republiky dňa 9. januára 2019, ako aj v súlade 
s Programovým vyhlásením vlády Slovenskej republiky na roky 2016 – 2020.

Vybranými témami žiadostí o poskytnutie vyššie uvedenej dotácie v oblasti zdravotníctva na účely výskumu a vývoja sú hlavné trendy okruhov translačného a aplikovaného biomedicínskeho výskumu pre:

1.  nádory semenníkov, malígne lymfómy, 
2. karcinóm pankreasu, kolorektálny karcinóm, 
3. karcinóm prsníka, pľúc a prostaty. 

Cieľom tohto oznámenia je zabezpečiť transparentný proces pre žiadateľov, 
ktorí sa v prípade úspešnosti budú v súlade s vybranými témami na rok 2019 podieľať 
na riešeniach závažných medicínskych problémov, týkajúcich sa zdravotného stavu slovenskej populácie,  zohľadňujúcich princípy etiky a morálky, ochrany pacienta 
a jeho zdravia, potrebu preventívneho zamerania zdravotníctva a kvalitu života pacientov.

Celkový rozpočet dotácie na rok 2019 je 400 000 €, pričom indikatívna výška dotácie na jeden projekt je medzi 17 000 € až 100 000 € na jeden rok.

Maximálna dĺžka projektu je 3 roky a poskytnutie dotácie je viazané na splnenie definovaných míľnikov po každých 12 mesiacoch trvania projektu.

Predpokladaný termín, do ktorého bude možno predložiť žiadosť o poskytnutie dotácie v pôsobnosti Ministerstva zdravotníctva Slovenskej republiky je 15. júla 2019.
Maximálna dĺžka projektovej časti je 15 strán, pričom podmienkou na predloženie žiadosti je predloženie požadovaných dokumentov v slovenskom a v anglickom jazyku.